NTZS, 

Strokovni svet,
Celovška cesta 25, 

1000 Ljubljana

ZAPISNIK 1. SEJE STROKOVNEGA SVETA NTZS ZA SEZONO

2009/10, z dne 16. 10. 2009 ob 09.00, v prostorih sejne sobe Športne dvorane v Logatcu
Prisotni: člani SS: predsednik Janez Bončina, Miroslav Tokič, Zdenko Švab, Mirko Unger ml.; 

Selektorji: Bojan Rak, Marjan Oražem in Darijan Vizjak;  

Opravičeno odsotna: Člana SS: Uroš Slatinšek (poškodba) in Polona Čehovin Sušin (službeno v tujini);
Predlagani dnevni red: 

1. Pregled in potrditev zapisnika  prejšnje  4. seje SS za sezono 2008/09 z dne 18. 08. 2009 

2. Evropsko prvenstvo  v Stuttgartu 
3. Določitev nalog za obdobje  2009 - 2013
4. Plan dela vseh reprezentanc za olimpijski ciklus do 2012
5. Tekoče zadeve

6. Razno
Novi  predsednik SS  Janez Bončina je navzoče seznanil, da je prišlo do nesporazuma s predvidenim preostalim članom SS  B. Vernom, za katerega je bilo sprva mišljeno, da bo tudi član SS v novi sestavi, pa je sedaj sporočil, da ne zmore in niti ne želi biti član SS.  

Predlagani dnevni red je bil nato soglasno sprejet.

AD 1.

Zapisnik  prejšnje 4. seje SS v sezoni  2008/09 z dne 18. 08. 2009,  je bil soglasno sprejet in potrjen brez pripomb.
AD 2. 


-Selektor za člane B. Rak  je podal  poročilo o pripravah na EP in o sami udeležbi na EP. Glede priprav je izpostavil kot negativno nesodelovanje  širšega B reprezentančnega kroga, sicer samoplačniško povabljenih igralcev, tako da so se priprav udeležili le reprezentanti za EP. V Stuttgartu je bila ekipa 14. in je zmagala z Madžarsko, kar pa po letošnjih pravilih ni bilo dovolj za obstanek med najboljšimi. Odigrali so več kot je njihov realni maksimum in ni veliko manjkalo, da bi si zagotovili obstanek, kar pa bi bil po selektorjevem mnenju bolj čudež kot pa odraz realnega stanja. Meni, da tudi za v bodoče, med mladimi igralci pri nas, ni preveč rožnata situacija. Med posamezniki se je B. Tokič, ki je odlično odigral ekipni del in  ga  končal le z enim porazom, uvrstil le med 32 in s tem ni uresničil svojih in tujih ambicij ter želja. Seveda pa si je za celoten nastop na EP zaslužil več kot odlično oceno, ker je osvojil v dvojicah skupaj s Srbom Karakaševičem bronasto medaljo, ki je prva posamezna medalja v namiznem tenisu v samostojni Sloveniji nasploh in je seveda, za njega, za namizni tenis in za ves slovenski šport v celoti, izjemen dosežek, ki pa na žalost njemu finančno neposredno ne bo nič prinesel, ker se nagrajujejo pri nas le športi, ki so uvrščeni v prvo kategorijo? Ostali naši se niti posamezno niti v dvojicah niso prebili dlje kot med 64. Kljub temu je selektor izpostavil zelo solidne  nastope  S. Lasana in J. Žibrata ekipno in B. Ropoše posamezno. Celoten nastop zasluži po njegovem realno nekje prav dobro oceno, medtem ko pa je pripadnost igralcev reprezentanci in celoten duh v njej ocenil na najvišjem nivoju. Dodal je še razočaranje, ki so ga občutili vsi člani ekipe, ker niso niti en dvoboj odigrali v Porsche Areni (ker so se določali dvoboji za igranje v njej na podlagi TV pravic in želja).
- V. d. selektorja za ženske D. Vizjak je podal in tudi razdelil obširnejše pisno poročilo o nastopu na EP v Stuttgartu. V njem je izpostavil težave, ki so po odstopu selektorke  A. Ojsteršek Urh spremljale žensko vrsto. Ker do zadnjega trenutka ni bilo nikogar zadolženega zanjo, se sploh niso organizirale posebne priprave, temveč sta se dve igralki udeležili kar priprav moške reprezentance (tretja je bila poškodovana), kjer jim je občasno trenersko priskočil na pomoč sekretar NTZS D. Šarlah. Prišlo je tudi do časovnih težav in verjetno povsem nepotrebne vroče krvi pri sestavi same reprezentance, ki so jo morali korespondenčno določiti člani SS, ki so tudi ostali brez svojega predsednika, ki je prav tako odstopil. SS je nato na izredni 4. seji 18. 08. 2009 določil za v. d. selektorja za ženske  selektorja za kadetinje in mladinke D. Vizjaka.  Dekleta so ekipno osvojile 25. mesto, ki je bilo po selektorjevem mnenju, nekakšen  realen rezultatski maksimum te ekipe, kaj več pa bi bilo težko dosegljivo tudi v močnejši postavi, zaradi težke predtekmovalne skupine, ker je za nenosilko v skupini  Luxemburg, nastopila bivša evropska prvakinja Kitajka Ni Xia Lian. Vsa dekleta so ekipni del odigrala zelo uspešno, saj so izgubljala le z precej višje postavljenimi igralkami.  Tudi posamezno niso razočarala, kljub temu pa se je med  najboljših 32, v paru z Belgijko Tasio, prebila le mladinka V. Rojko, ki je lahko izmed vseh treh naših deležna, na svojem debiju na velikih članskih tekmovanjih, največje pozitivne pohvale.  Mogoče bi lahko kaj več dosegla le J. Tomazini, ki pa jo je še vedno precej ovirala še nesanirana, neugodna poškodba prsta na nogi. 
Obe poročili sta bili soglasno sprejeti. 

-M. Tokič je še dodal, da je iz pogovora s svojo igralko, ki je bila tudi kandidatinja za reprezentanco, izvedel, da le-ta sploh ni zaznala in občutila, ob sestavljanju reprezentance za EP, kakšnega problema, o katerem se je toliko razpravljalo in pritoževalo. 

AD 3.
 IO je naročil SS naj selektorji  oddajo programe dela reprezentanc le do konca  koledarskega leta 2009.
Kasneje pa se bo moral glede na usmeritve in napotke  novega IO določiti  tudi celoten program in naloge NTZS za obdobje  2009 – 2013.
AD 4. 
-Predsednik SS  Janez Bončina je pojasnil, da mora SS sestaviti načrt dela in organizacije vseh reprezentanc za olimpijski ciklus do 2012. Predvidoma bi sedanji selektorji delovali do redne letne skupščine, ki mora biti izvedena do konca marca 2010. Do takrat naj bi stroka predlagala morebitne nove  načine reorganizacije delovanja reprezentanc, IO NTZS pa bi nato, glede na svoje bodoče usmeritve in seveda predvidene finančne zmožnosti, izbral najustreznejšega (npr. ali ostanejo štirje selektorji kot sedaj ali dva vsaj polprofesionalna, ki bi vsak pokrival ves moški in ves ženski del, koliko bi bilo reprezentančnih trenerjev, ali potrebujemo mogoče le skupnega direktorja reprezentanc, kako bo z delovanjem centrov ipd.).  Pravilnik o delovanju reprezentanc RS, pripravljen  s strani SS in ki je že dve leti v sprejemanju pri IO, bi se nato le dopolnil z morebitnimi sprejetimi novostmi.  

SS je določil ožjo skupino, ki naj pripravi predloge do naslednje redne seje SS.
SKLEP  ŠT. 1: 

 SS je določil skupino v sestavi:  predsednik SS J. Bončina, Z. Švab, P. Čehovin Sušin in D. Vizjak, ki bo do naslednje seje SS pripravila predloge glede organizacije in delovanja  reprezentanc do konca olimpijskega ciklusa 2012.

Prav tako bo treba v bodoče točno dogovoriti  in pogodbeno urediti za vsakega reprezentančnega kandidata oz. kandidatinjo posebej  obveznosti in dolžnosti med njim, klubom, NTZS in pri mladoletnih tudi z njihovimi  starši. Natančno se bo morala določiti tudi vloga in smisel zunanjih sodelavcev reprezentanc (npr. kondicijskega trenerja, psihologa …).
-B. Rak je menil, da naj bi bil prisoten kondicijski trener na vseh reprezentančnih pripravah, če pa bo delal posamezne individualne letne programe, pa je po njegovem vprašljivo, če bodo igralci te programe sami res izvajali.  
-M. Tokič je predlagal, da bi se zunanje strokovnjake koristilo oz. najelo za vsako posamezno akcijo posebej. 
- J. Bončina je opozoril, da naj bi se do konca aprila 2010 sprejeli tudi predlogi o morebitnih spremembah tekmovalnega sistema. 
-B. Rak je dal v razmislek spremembe glede ponovne uveditve zimskega prestopnega roka. V trenutni finančni situaciji nekateri klubi tokom sezone ne uspejo izpolnjevati dogovorjenih obveznosti do igralcev in tako bi igralci lahko na polovici sezone zamenjali klub, ne pa da morajo čakati v nemilosti npr. celotno sezono.
-M. Tokič je opozoril, da so bile izkušnje glede zimskega prestopnega roka izjemno negativne. Če bi se ponovno uvedel, bi morale biti v njem natančno določene varovalke.
 -Z. Švab je  predlagal varovalko pri zimskem prestopnem roku, ki bi onemogočala  morebitne špekulacije v njem. Klub,  ki ne izpolnjuje pogodbenih obveznosti do igralcev oz. igralk, mora izstopiti iz lige, igralci in igralke pa so v tem primeru prosti in se v zimskem prestopnem roku lahko registrirajo za drugi klub.
- J. Bončina je predlagal, da naj se na naslednjih sejah ponovno prouči vloga morebitnih bodočih regijskih centrov, o čemer se je že obširno razpravljalo na seji SS decembra 2007. 
-B. Rak je opozoril, da bi bilo  treba najti nekoga, ki bi uspešno profesionalno koordiniral vse morebitne centre, ker bo drugače prihajalo le do sporov.
- J. Bončina je nato člane SS seznanil z direktivo ITTF po kateri so v ITTF in tudi v vse državne namiznoteniške zveze  od sedaj enakopravno, z vso potrebno strukturo,  tekmovanji,  dosežki in finančnimi učinki vključeni tudi invalidi.  Ker ni jasno kakšno dodatno vlogo daje to tudi delovanju SS,  je zato SS sprejel naslednji sklep: 
SKLEP  ŠT. 2: 

 IO naj SS seznani z vsemi podrobnostmi, zahtevami in obveznostmi, ki izhajajo iz vključitve invalidov v okvir delovanja NTZS.  

- J. Bončina je člane SS opozoril, da je potrebno obvezno v okviru NTZS narediti in strokovnim službam OKS oddati program delovanja reprezentanc do olimpijskih iger v Londonu 2012, s katerim se v bistvu že zamuja. B. Rak je prisotnim razložil kaj vse mora takšen program vsebovati.  Osnovna izhodišča, ustrezne kadre  in strateške usmeritve programa mora podati IO, SS pa nato  poimensko določiti olimpijske kandidate.  Celotnemu štiriletnemu programu se nato vsako leto dodajajo še nekoliko bolj natančni letni programi z obveznimi individualnimi programi vseh olimpijskih kandidatov.  SS je zato sprejel sklep:
SKLEP  ŠT. 3: 

 Predsednik SS J. Bončina in selektor za moške B. Rak bosta do 23. 10. 2009 vzpostavila sodelovanje z ustreznimi strokovnimi službami NTZS za čim hitrejšo pripravo in oddajo programa delovanja reprezentanc v olimpijskem ciklusu do OI v Londonu 2012. 
AD 5.
 
SS je pozval Združenje trenerjev NTZS, da določi kandidate za trenerski seminar, ki bo potekal od 19. – 21. 11. 2009 v Zagrebu.

SS se je seznanil z možnostjo udeležbe enega ml. kadeta in ene ml. kadetinje in enega trenerja na eurokids  campu, ki bo od 24. – 30. 11. 2009 v Buzau v Romuniji. SS je podprl udeležbo za katero je potrebno participirati le stroške prevoza. Za trenerja je bil določen selektor za kadete in mladince M. Oražem. Igralca in igralko je potrebno prijaviti do 30. 10. 2009!  
AD 6. 
Pod točko razno ni bilo novih pobud in razprav.
1. seja SS v sezoni 2009/10 se je zaključila ob 12.30.




Ljubljana, 25. 10. 2009   




Zapisal: Darijan Vizjak

